Polkumyynti- ja tasoitustoimenpiteiden uudelleentarkastelua koskevat ilmoitukset koskevat EY 230 artiklan neljännessä kohdassa tarkoitetulla tavalla erikseen yritystä, joka on yksilöity näiden toimenpiteiden käyttöön ottamisesta annetuissa asetuksissa tuotanto- ja vientiyrityksenä, jonka antamat sitoumukset on hyväksytty hallinnollisen menettelyn aikana, ja ne vaikuttavat myös suoraan sen oikeudelliseen tilanteeseen, koskei niissä jätetä niiden täytäntöönpanosta vastuussa oleville kansallisille viranomaisille mitään harkintavaltaa. Sen esittämä mainittujen tarkasteluilmoitusten kumoamisvaatimus on otettava tutkittavaksi, vaikkei niitä olisikaan osoitettu sille.

Neuvostoa ja komissiota vastaan nostettu kumoamiskanne, joka koskee sellaisten polkumyyntitullien tai tasoitustullien, joiden voimassaolo on päättymässä, käyttöön ottamisesta annetun neuvoston asetuksen tarkasteluilmoitusta, on jätettävä tutkimatta siltä osin kuin se kohdistuu neuvostoon. Koska polkumyynnin vastaisen perusasetuksen N:o 384/96 11 artiklan 6 kohdan ja muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta annetun asetuksen N:o 2026/97 22 artiklan 2 kohdan mukaisesti komissio on antanut mainitut tarkasteluilmoitukset, näiden tarkasteluilmoitusten kumoamista koskeva kanne on otettava tutkittavaksi vain siltä osin kuin se on kohdistettu kyseistä toimielintä vastaan.

Polkumyynnin vastaisen perusasetuksen N:o 384/96 viidennestä perustelukappaleesta ja muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta annetun asetuksen N:o 2026/97 kuudennesta ja seitsemännestä perustelukappaleesta ilmenee, että kyseisillä asetuksilla on erityisesti tarkoitus panna yhteisön oikeudessa mahdollisimman hyvin täytäntöön Maailman kauppajärjestön (WTO) perustamissopimuksen liitteinä oleviin tullitariffeja ja kauppaa koskevan yleissopimuksen VI artiklan täytäntöönpanoa koskevaan sopimukseen (vuoden 1994 polkumyyntisäännöstö) ja tukia ja tasoitustulleja koskevan vuoden 1994 sopimukseen sisältyvät uudet ja yksityiskohtaiset säännöt ja erityisesti polkumyynnin vastaisten toimenpiteiden ja tasoitustoimenpiteiden kestoa ja tarkastelua koskevat säännöt, kyseisten sääntöjen asianmukaisen ja avoimen soveltamisen varmistamiseksi. Yhteisö on näin ollen antanut kyseiset asetukset täyttääkseen edellä mainittuihin sopimuksiin perustuvat kansainväliset velvoitteensa. Polkumyynnin vastaisen perusasetuksen 11 artiklan 2 kohdalla yhteisöllä on siis ollut tarkoitus panna täytäntöön polkumyynnin vastaisen sopimuksen 11 artiklan 3 kappaleessa määrätyt erityiset velvoitteet, ja tukien vastaisen perusasetuksen 18 artiklan 1 kohdassa sillä on ollut tarkoitus panna täytäntöön tukien vastaisen sopimuksen 21 artiklan 3 kappaleessa määrätyt erityiset velvoitteet.

Polkumyynnin vastainen perusasetus N:o 384/96 ja muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta annettu asetus N:o 2026/97 eivät sisällä mitään säännöstä, jossa täsmennettäisiin yksiselitteisesti viimeinen määräaika, jona polkumyynnin vastaisten toimenpiteiden tai tasoitustoimenpiteiden voimassaolon päättymiseen liittyvä tarkastelu olisi suoritettava. Asetuksen N:o 384/96 11 artiklan 2 kohdan ensimmäisestä alakohdasta ja asetuksen N:o 2026/97 18 artiklan 1 kohdasta ilmenee kuitenkin epäilyksettä, että tällainen tarkastelu on aloitettava viimeistään ennen niiden toimenpiteiden voimassaolon päättymistä, joita se koskee.

Maailman kauppajärjestön (WTO) perustamissopimuksen liitteinä olevien tullitariffeja ja kauppaa koskevan yleissopimuksen VI artiklan täytäntöönpanoa koskevan sopimuksen (vuoden 1994 polkumyyntisäännöstö) 11 artiklan 3 kappaleessa ja tukia ja tasoitustulleja koskevan vuoden 1994 sopimuksen 21 artiklan 3 kappaleessa, joiden valossa on tulkittava mahdollisuuksien mukaan edellä mainittujen asetusten N:o 384/96 ja N:o 2026/97 säännöksiä, mainitaan vain määräaika, jonka kuluessa tarkastelu ”on pantava vireille”, eikä niitä voida tulkita niin, että niillä asetetaan sopimuspuolille velvoite panna vireille kyseisten polkumyynti- tai tasoitustoimenpiteiden tarkastelu viimeistään kyseisten toimenpiteiden voimassaolon päättymistä edeltävänä päivänä. Sopimuspuolen lainsäädäntöä, jossa sallitaan tarkastelun vireille paneminen sen kohteena olevien toimenpiteiden voimassaolon viimeiseen hetkeen asti, on päinvastoin pidettävä polkumyynnin vastaisen sopimuksen 11 artiklan 3 kappaleen ja tukien vastaisen sopimuksen 21 artiklan 3 kappaleen mukaisena. Niiden tavoitteen perusteella tarkastelu on pantava vireille viimeistään ennen mainittujen toimenpiteiden voimassaolon automaattista päättymistä. Siltä osin kuin näissä määräyksissä asetetaan lopullinen määräaika tarkastelun vireille panemiselle, niissä viitataan kyseisten tullien voimassaolon päättymishetkeen; niiden onkin siis oltava vielä voimassa tämän tarkastelun vireillepanohetkellä. Tästä seuraa, että polkumyynti- tai tasoitustoimenpiteiden voimassaolon päättymisen vuoksi suoritettua tarkastelua, joka on aloitettu ennen toimenpiteiden normaalin soveltamisajanjakson viimeisen päivän keskiyötä, on pidettävä polkumyynnin vastaisen sopimuksen 11 artiklan 3 kappaleen ja tukien vastaisen sopimuksen 21 artiklan 3 kappaleen mukaisena.

Tätä päätelmää ei horjuta yhtäältä oikeusvarmuuden periaatteen väitetty loukkaaminen, sillä asetuksen N:o 384/96 11 artiklan 2 kohdan ensimmäisessä alakohdassa ja asetuksen N:o 2026/97 18 artiklan 1 kohdassa, vaikka niitä tulkittaisiinkin vastaavasti polkumyynnin vastaisen sopimuksen 11 artiklan 3 kappaleen ja tukien vastaisen sopimuksen 21 artiklan 3 kappaleen valossa, säädetään selvästi ja täsmällisesti, että polkumyynti- ja tasoitustullien tarkastelu on pantava vireille ennen näiden tullien voimassaolon päättymistä; toisaalta sitä ei horjuta myöskään hyvän hallinnon periaatteen väitetty loukkaaminen, sillä jos yhteisön toimielimellä on käytettävissään määräaika tietyn toimenpiteen toteuttamiseksi, hyvän hallinnon periaatetta ei loukkaa se, jos se toimii vasta sille annetun määräajan viimeisenä päivänä.

(ks. 93, 105, 106, 110, 114 ja 117 kohta)